钦定古今图书集成/明伦汇编/交谊典/第031卷 > 宋胡大初昼帘绪论 > 《上尚书范阳公启》李商隐
## 钦定古今图书集成/明伦汇编/交谊典/第031卷 > 宋胡大初昼帘绪论 > 《上尚书范阳公启》李商隐

某启：仰蒙仁恩，俯赐手笔，将虚右席，以召下材。承命
恐惶，不知所措。某幸承旧族，早豫儒林；邺下词人，夙
蒙推与。洛阳才子，滥被交游。而时亨命屯，道泰身否，
成名逾于一纪，旅宦过于十年。恩旧凋零，路岐凄怆。
荐祢衡之表，空出人间；嘲扬子之书，仅盈天下。去年
远从桂海，来返玉京。无文通半顷之田，乏元亮数间
之屋。隘佣蜗舍，危托燕巢。春畹将游，则蕙兰绝迳；秋
庭欲扫，则霜露沾衣。勉调天官，获昇甸壤。归惟却扫，
出则卑趋。仰燕路以长怀，望梁园而结虑。尚书道光
士范，德冠民宗，恺悌之化既流，镇靖之功方懋。窃思
上国投技，东都及门，唯交抵掌之谈，遂辱知心之契。
载惟浮泛，频陟光阴，岂期咫尺之书，终访蓬蒿之宅。
感义增气，怀仁识归。便当焚游赵之簦，毁入秦之𪨗。
束书投笔，仰副嘉招。谒谢未间，下情无任感恋之至。
谨启。